
 O MOGUĆNOSTIMA REALIZACIJE INVESTICIONIH PROGRAMA I POGODNOSTIMA POSLOVANJA U „SLOBODNOJ ZONI TREBINJE“

Uvodni dio 

Osnivanje “Slobodne zone Trebinje” prati strateško opredjeljenje Grada Trebinja, koji je njen osnivač, da snažno podrži intenziviranje privrede i pruži podršku investitorima da na ovom prostoru realizuju nove investicione projekte i otvore nova radna mjesta. Atraktivna investiciona lokacija i povlašćeni uslovi poslovanja u režimu slobodne zone su provjereno poželjan poslovni ambijent za direktno ulaganje, za privlačenje stranih investicija, ali i podsticaj domaćim investitorima da donesu odluku da na uređenom prostoru i becarinskom režimu započnu nove poslovne aktivnosti, koristeći sve pogodnosti koje im osnivač i „Slobodna zona Trebinje” pružaju.
Cilj uspostavljanja „Slobodne zone Trebinje” je stvaranje konkurentnog poslovnog ambijenta u Gradu Trebinju, ali i u čitavom regionu, ubrzanje realizacije investicionih projekata, privlačenje domaćih i stranih ulaganja, rast izvoza, otvaranje novih radnih mjesta i jačanje industrijske baze Republike Srpske.

Cilj informacije

Objavljivanjem ove informacije osnivač “Slobodne zone Trebinje” ima za cilj da: 
· Pruži osnovne podatke svim zainteresovanim privrednim subjektima o “Slobodnoj zoni Trebinje” i uslovima poslovanja u njoj
· Pozove potencijalne investitore da iskažu zainteresovanost za dugoročni zakup dijela područja “Slobodne zone Trebinje” (modula) na kojem bi realizovali nove investicione programe i poslovali pod povlašćenim uslovima, u bescarinskom području.
· Budućim korisnicima “Slobodne zone Trebinje” omogući da kroz partnerski odnos dodatno urede i infrastrukturno opreme  module za koje su zainteresovani, a indirektno i kompletno područje slobodne zone maksimalno moguće prilagode svojim potrebama i zahtjevima
Ovaj dokument ima isključivo informativni karakter i pripremljen je da upozna domaće i strane investitore sa projektom formiranja slobodne zone na teritoriji Grada Trebinja. Dokument ne predstavlja javni poziv, ponudu, obavezujući poziv za dostavljanje prijava, niti osnov za sticanje bilo kakvih prava. Formalni uslovi, kriterijumi, rokovi i način prijave biće definisani posebnim javnim pozivom osnivača.


Osnovni podaci o “Slobodnoj zoni Trebinje”

Osnivač Slobodne zone Trebinje je Grad Trebinje. Na lokaciji neposredno uz kružni tok na zapadnoj obilaznici, na rastojanju od 5,5 km od centra grada, na zemljištu u vlasništvu osnivača, na prostoru koji je obuhvaćen planskim aktom Izmjena dijela Zoning plana “Novo Trebinje”, osnovana je slobodna zona na području sa ukupnom površinom od 118 635 m2.
Na području “Slobodne zone Trebinje” u toku su aktivnosti na kompletnom uređenju, infrastrukturnom opremanju, ograđivanju, osvjetljenju i stvaranju uslova za funkcionalan rad carinskih organa.  Kako bi se stvorili uslovi za što brži ulazak investitora na područje radovi će najpre biti završeni na površini od 50 029 m2 (prva faza realizacije formiranja slobodne zone).
Proizvodno-logistički dio slobodne zone, formirane u prvoj fazi, unutrašnjom organizacijom podjeljen je na manje cjeline, proizvodno-logističke module, od kojih svaki modul ima priključke na saobraćajnu, komunalnu, energetsku i komunikacionu infrastrukturu.

Programska opredeljenja osnivača „Slobodne zone Trebinje”

U skladu sa programskim opredeljenjima osnivača ova informacija namenjena je:
  
· Domaćim privrednim subjektima koji su opredjeljeni da realizuju programe, pre svega, ali ne i isključivo, u
· sektoru prehrambene, farmaceutske i metalske industrije uz koriščenje savremenih tehnologija, 
· industrijske proizvodnje izvozno/uvozno orjentisane sa inovativnim programima kojih nema ili su vrlo malo zastupljeni na prostoru Republike Srpske, 
· logističkih usluga (utovar, istovar, pretovar, skladištenje, pakovanje, priprema za tržište, oplemenjivanje, špedicija i dr.) koji uvode nove elemente poslovanja u ovoj oblasti u odnosu na postojeće prisutne kapacitete na tržištima u okruženju i 
· sektoru savremenih usluga u oblasti poslovanja (pravne, računovodstvene, informatičke, marketinške, konsultantske i dr.)
· Multinacionalnim kompanijama koje posluju u Bosni i Hercegovini
· Stranim privrednim subjektima zainteresovanim za orjentaciju ka domaćim resursima
· Privrednim subjektima koji posluju u inostranstvu, a koji su dobavljači multi nacionalnih kompanija koje posluju u Bosni i Hercegovini


Pogodnosti poslovanja u “Slobodnoj zoni Trebinje”
Sticanjem statusa korisnika “Slobodne zone Trebinje” privredni subjekti na području slobodne zone poslovaće uz veliki broj pogodnosti, u skladu sa Zakonom o slobodnim zonama u Bosni i Hercegovini, Zakonom o slobodnim zonama Republike Srpske i Programom podrške korisnicima “Slobodne zone Trebinje” koje je predvidio osnivač.
Korisnici slobodne zone:
· Oslobođeni su plaćanja carine i drugih dažbina na izvoz i uvoz robe i usluga koja je namjenjena obavljanju djelatnosti. Roba u slobodnoj zoni  može ostati vremenski neograničeno. Plaćanju carine i drugih dažbina oslobođen je građevinski materijal koji je namjenjen izgradnji objekata u slobodnoj zoni
· Oslobođeni su plaćanja PDVa na robu, opremu, postrojenja i alate koji se unose u slobodnu zonu i služe za proizvodnju ili dalji promet roba namjenjenih izvozu iz BiH. Plaćanja PDVa oslobođene su usluge prevoza i drugih usluga korisnicima koje su neposredno vezane sa unosom roba i dobara u slobodnu zonu kao i usluge izgradnje objekata namjenjenih obavljanju djelatnosti u slobodnoj zoni. Plaćanju PDVa oslobođeni su korisnici prometa roba između korisnika dvije slobodne zone.
· Dobijaju pod izuzetno povoljnim uslovima, u dugoročni zakup, infrastrukturno opremljene module za obavljanje djelatnosti
· Dobijaju uslugu redovnog tekućeg i investicionog ogržavanja jedinstvene infrastruture i zajedničkih usluga od upravljača, JP za upravljanje “Slobodnom zonom Trebinje”
· Dobijaju niz olakšica iz nadležnosti Grada Trebinja po Programu podrške korisnicima “Slobodne zone Trebinje”
· Za prve korisnike koji uđu u slobodnu zonu predviđene su dodatne pogodnosti u skladu sa Programom podrške korisnicima “Slobodne zone Trebinje”

Proizvodno-logistički moduli namjenjeni potencijalnim investitorima
U prvoj fazi realizacije “Slobodne zone Trebinje” budućim korisnicima predviđeno je da bude ponuđeno 6 modula različitih površina, bliže prikazanih skicom koja je u Prilogu 1 informacije i čini njen sastavni dio.
Veličine modula su prilagođene veličini investicije.
Moduli imaju sopstvene priključke na saobraćajnu, komunalnu, energetsku i komunikacionu infrastrukturu sa projektovanim kapacitetima koji  odgovaraju veličini modula.
Osnovni urbanistički parametri koji se odnose na predmetne module su:
· Koeficijent zauzetosti: 0,6
· Koeficijent izgrađenosti: 2,5
· Spratnost objekta : max P+1
Potencijalni investitor može iskazati zainteresovanost za više modula.
U slučaju da realizacija investicionog programa zahtjeva korekciju veličine modula, u smislu povećanja ili smanjenja površine predviđene unutrašnjom organizacijom, moguće je izvršiti korekcije kroz međusobno usaglašavanje sa osnivačem, uz uvažavanje postojećih, utvrđenih pravila prostornog uređenja zone.

Postupak iskazivanja zainteresovanosti za dugoročni zakup modula u “Slobodnoj zoni Trebinje”
Potencijalni investitori zainteresovani za dugoročni zakup modula u “Slobodnoj zoni Trebinje” obraćaju se osnivaču zahtjevom. Zahtjev za iskazivanje zainteresovanosti za modul (navesti broj modula) dat je u Prilogu 2 i predstavlja sastavni dio ove informacije.
Zahtjev sadrži naročito podatke o investitoru, potencijalnom korisniku slobodne zone, djelatnosti koju planira da obavlja u slobodnoj zoni i prethodnim investicionim aktivnostima.
Obavezni dio zahtjeva predstavljaju osnovni podaci o planiraniranoj visini investicije, broju novootvorenih radnih mjesta povezanih sa investicionim programom, planirano vrijeme realizacije investicije i predviđene izvore finansiranja investicionog programa. 
Uz podatke o investicionom programu, čija je realizacija predviđena na prostoru modula, potencijalni korisnik dostavlja predviđene potrebe za infrastrukturom, neophodnom za kontinuirani i nesmetani rad, u vremenu pune realizacije predviđenog programa.
Osnivač, ako smatra da su dostavljeni podaci nedovoljni da se stekne potpuni uvid u investicioni program može pismeno zatraži dodatne informacije.
Zahjev za iskazivanje zainteresovanosti za modul (navesti broj modula) zainteresovani investitor podnosi na popunjenom obrascu iz Priloga 2, na šalter Centara za usluge građanima, ul. Vuka Karadžića br.2 ili na elektronsku adresu ler@trebinje.rs.ba i privreda.nacelnik@trebinje.rs.ba .
Rok za podnošenje zahtjeva nije vremenski ograničen i svi podnijeti zahtjevi će se smatrati mjerodavnim do trenutka proglašenja “Slobodne zone Trebinje” otvorenom za ulaganja.


Postupak izbora korisnika “Slobodne zone Trebinje” i potpisivanje ugovora o davanju u dugoročni zakup proizvodno-logističkog modula
Dobijanjem saglasnosti državnih organa da je “Slobodna zona Trebinje” ispunila tehničke i organizacione uslove za početak rada stiču se uslovi za započinjanje procedure prijema korisnika u slobodnu zonu. Odmah po dobijanju saglasnosti osnivač raspisuje Javni poziv za izbor korisnika slobodne zone i davanje u dugoročni zakup proizvodno-logističkih modula na osnovu Programa o podršci korisnicima “Slobodne zone Trebinje”. Programom su definisani opšti uslovi ( koje je dužan da ispuni privredni subjekat da bi postao korisnik slobodne zone) i posebni uslovi ( koje treba da ispuni investicioni program da bi dobio podršku da može da bude  na navedenom modulu u slobodnoj zoni) i kriterijumi za sticanje statusa korisnika.
Prijavom na javni poziv poziv potencijalni investitori ulaze u postupak izbora i dalje procedure vezane za sticanje statusa korisnika slobodne zone i poslovanja pod povlašćenim uslovima.
Svi zainteresovani za sticanje statusa korisnika “Slobodne zone Trebinje” imaju jednak pristup postupku, pod istim uslovima, bez diskriminacije po bilo kom osnovu.
Objavljivanje
Ova informacija biće objavljena na oglasnoj tabli Gradske uprave Grada Trebinja i na veb stranici Grada Trebinja https://trebinje.rs.ba/.
Kontakt informacije:
Služba za lokalni ekonomski razvoj, investicije i energetsku efikasnost:
Теlefon: +387 59 274 402
Fax: +387 59 260 742
Email: ler@trebinje.rs.ba
Odjeljenje za turizam, zaštitu životne sredine i preduzetništvo:
Telefon: +387 59 273 485
Email: privreda.nacelnik@trebinje.rs.ba 

